Heckler & Koch HK416

Heckler & Koch HK416 — NATO standartlarına müvafiq 5.56×45 mm çaplı patron növü üçün nəzərdə tutulmuş müasir hücum tüfəngi. Almaniyanın "Heckler & Koch" müdafiə sənayesi müəssisəsi tərəfindən dizayn edilmiş və istehsal olunur. 

Konstruksiyası AR-15 tipli atıcı silahlar əsasında formalaşdırılmış olsa da (konkret olaraq ABŞ Silahlı Qüvvələrinin təchizatında olan Colt M4 karabin modelləri bazasında), qeyd edilən silah sistemi "Heckler & Koch" şirkətinin daha əvvəl istehsal etdiyi G36 tüfəng ailəsindən implementasiya edilmiş xüsusi qısagediş qaz-porşen mexanizmindən istifadə edir.

HK416 avtomatik tüfəngi hazırda Norveç Silahlı Qüvvələrinin və ABŞ Dəniz Piyadaları Korpusunun (M27 təyinatı ilə) əsas hücum silahı qismində istifadə edilməkdədir. Qeyd edilən silah sistemi Fransa Silahlı Qüvvələri tərəfindən FAMAS tüfəngini, Almaniya Quru Qoşunları tərəfindən isə G36 tüfəngini əvəzləmək məqsədilə standart xidməti silah kimi seçilmişdir. Sözügedən silah sisteminin digər istifadəçiləri sırasında İrlandiya Ordusunun Xüsusi Təyinatlı Qüvvələrinin Reyncerlər bölməsi, həmçinin 2011-ci ildə Üsamə bin Ladenin məhv edilməsi əməliyyatını həyata keçirmiş ABŞ Hərbi Donanmasının "SEAL Team Six" xüsusi təyinatlı bölməsi də yer almaqdadır.

 İstinadlar